  Майя Бывальцева Сарапулысь эмъюртъёсын ужаны мылкыд карись эмчиос патерлэсь усьтон басьтозы. Карысь 1 номеро нылпи эмъяськонние ветлыкуз со сярысь вераз карлэн тӧроез Александр Ессен, ивортэ муниципалитетлэн пресс-службаез. Александр Ессен егит ӧнерчиен — син эмъясь эмчиен Яна Стригушен вераськиз, со та нуналъёсы ужаны кутскиз. Эмчи вераз, Сарапулын ужаны но улыны солэн бадӟым мылкыдыз, но нырысетӥ интые потэ улон инты ласянь ужпум. «Ми дась сое лэсьтыны, таяз арын гинэ ӧвӧл, вуонояз но. Ми кык патер басьтомы. Ойдолэ одӥгзэ тӥледлы юнматом. Таяз арын ми одӥг патер басьтӥмы ни, кыкетӥзэ матысь дыре басьтом, озьы пиналъёслэсь пиньёссэс эмъясь ӧнерчиосын ужпумез сэрттомы-пертчомы», — пусйиз Александр Ессен. Тегъёс: Тазалык Сарапул улонинты Удмуртия эмчиос  